1917. október 24-én elkezdődött a 12. isonzói csata, aminek folyamán Udvardy október 26-án Strohschneider társaságában lelőtt egy olasz hidroplánt. November 11-én a haditengerészet repülőcsónakjait fedezte, amelyek az olasz állásokat bombázták; eközben négy olasz Nieuport támadt rájuk és Udvardy súlyos térdsérülést szenvedett, ami miatt három hónapra kórházba került. Felépülése után, 1918. május 20-án Montellónál kilőtt egy olasz Hanriot vadászt. Egy hónappal később, június 20-án, ugyanebben a térségben újabb Hanriot-t kényszerített földre: ez volt utolsó világháborús légi győzelme. Október 27-én egy légicsata során Udvardy gépe annyira megrongálódott, hogy kényszerleszállást kellett végrehajtania, ő azonban sértetlenül úszta meg az esetet.